ចៅក្រម​បដិសេធ​ការ​ឃុំ​ខ្លួន​សមាជិក​គណបក្ស​ប្រឆាំង​ដោយ​គ្មាន​ដីកា
មន្រ្តី​គណ​បក្ស​ប្រឆាំង​ធ្លាប់​បាន​អះអាង​ថា ​ការ​ចាប់​ឃុំ​ខ្លួន​ជំទប់​ទី​២​នៃ​ឃុំ​បន្ទាយ​ដែក​ជា​រឿង​ពាក់​ព័ន្ធ​នឹង​ផ្នែក​នយោ​បាយ។
បន្ទាប់ពីមានរឿងចម្រូងចម្រាសក្នុងការសម្រេចឃុំខ្លួនជំទប់ទី២ខាងគណបក្សសម រង្ស៊ី ដោយគ្មានដីការសម្រេចឃុំខ្លួនត្រឹមត្រូវកាលពីចុងខែកញ្ញា។ លោកលឹម សុគន្ថាចៅក្រមស៊ើបអង្កេតនៃតុលាការខេត្តកណ្តាលបានអះអាងថា ជាការចោទប្រកាន់មិនត្រឹមត្រូវពីសំណាក់មេធាវីការពារជនជាប់ចោទទេ។ លោកលឹម សុគន្ថាចៅក្រមស៊ើបអង្កេតនៃតុលាការខេត្តកណ្តាលប្រាប់វីអូអេសំឡេងសហរដ្ឋអាមេរិកថា ការចោទប្រកាន់របស់មេធាវីជាការមិនពិត។ «ករណីដែលលោកមេធាវីចោទប្រកាន់ថា ការចាប់ឃុំខ្លួនកូនក្តីរបស់លោកដោយគ្មានដីការ លោកពិចារណាទៅ តើចៅក្រមអាចឃុំខ្លួនដោយគ្មានដីកាបានទេ។ គឺយើងធ្វើអ្វីមាននិតិវិធីទាំងអស់គឺយើងមានដីកាសម្រចហើយទើបមានដីកាបង្គាប់។ ថ្ងៃនោះយើងបានយកដីកាបង្គាប់ឲ្យឃុំខ្លួនទៅដល់ពន្ធនាគារ»។ កាលពីចុងខែកញ្ញាមានភាពចម្រូងចម្រាស់មួយបានកើតឡើងក្នុងខណៈដែលលោកមាស ប៉េង ជំទប់ទី២ឃុំបន្ទាយដែក ស្រុកកៀនស្វាយខេត្តកណ្តាលត្រូវបាននាំខ្លួនទៅឃុំបណ្តោះអាសន្នក្នុងពន្ធនាគារខេត្តកណ្តាលក្រោមបទចោទប្រកាន់ថាផ្តើមគំនិតឲ្យប្រើអំពើហិង្សាលើអ្នកកាន់កាប់អចលនវត្ថុដោយសុច្ចរិត នៅក្នុងរឿងទំនាស់ដីធ្លីមួយជាមួយលោកប្រាក់ សាវុធ សមាជិកក្រុមប្រឹក្សាខេត្តក្រចេះខាងគណបក្សប្រជាជនកម្ពុជា។ លោកជួង ជូងី មេធាវីការពារក្តីលោកមាសប៉េងបាននិយាយថាការសម្រចឲ្យឃុំខ្លួនកូនក្តីរបស់លោកមិនមានដីកាសម្រចឲ្យឃុំខ្លួនដែលបានចេញពីលោកចៅក្រមលឹម សុគន្ថាទេ ទើបលោកសម្រេចនាំកូនក្តីរបស់លោកចេញពីពន្ធនាគារត្រឡប់ទៅកាន់លំនៅដ្ឋានវិញ។ លោក ជួង ជូងីបាននិយាយថា ការបញ្ជាក់ពីលោកលឹម សុគន្ថា ថាមានដីការសម្រេចឲ្យឃុំខ្លួនត្រឹមត្រូវនោះជាការលើកឡើងមិនពិត។ លោកបានមានប្រសាន៍ថា ទំនងជាលោកចៅក្រមរៀបចំដីកាឃុំខ្លួនក្រោយពេលមានចម្រូងចម្រាសនេះកើតឡើង។ «គាត់ប្រាកដជារៀបចំដីកាហ្នឹងតាមក្រោយហើយពីព្រោះសភាពជាក់ស្តែងពេលហ្នឹងខ្ញុំទារកអត់មានបង្ហាញខ្ញុំទេ។ ខ្ញុំទារបី(ដង)នៅបន្ទប់របស់គាត់ អត់មានបង្ហាញខ្ញុំទេ។ ហើយពេលដែលបញ្ជូនមាស ប៉េងទៅដល់ពន្ធនាគារទៀត។ខ្ញុំទារមន្ត្រីពន្ឋនាគារថាឯណាដីកាបង្គាប់ឲ្យឃុំខ្លួន? ដល់ពេលខ្ញុំសួរទៅមន្ត្រីពន្ធនាគារទាំងហ្វូងជាង១០នាក់ឡេង ឡង់ៗមើលមុខគ្នាអត់មានដីកាបង្គាប់ឲ្យឃុំខ្លួន។ ខ្ញុំហៅកូនក្តីរបស់ខ្ញុំឲ្យមកផ្ទះវិញមក»។ លោកមាស ប៉េង ជំទប់ទី២ឃុំបន្ទាយដែកបានប្រាប់ វីអូអេពីន្លែងលាក់ខ្លួនមកថាការសម្រេចចេញដីកាឃុំខ្លួនពីចៅក្រម លឹម សុគន្ថាពេលនោះគឺពុំមានដីកាត្រឹមត្រូវទេ។ លោកបានបញ្ជាក់ថាចំណែកឯការចោទប្រកាន់ថាលោកជាប់ពាក់ព័ន្ឋ និងផ្តើមគំនិតឲ្យប្រើអំពើហិង្សាក៏មិនពិតដែរ។ «ចោទហ្នឹងមិនត្រឹមត្រូវទេ។ ហេតុអ្វីបានជាខ្ញុំថា មិនត្រឹមត្រូវ។ ពាក្យថាផ្តួចផ្តើមថាដើមគឺមុនអញ្ចឹងរឿងកើតហេតុចប់ហើយបានខ្ញុំទៅហ្នឹង។ ទៅមើលគេមួយភ្លែត អត់ហ៊ានទៅជិតផងថាខ្ញុំផ្តើមពីណា?» សំណុំរឿងចាប់មនុស្សឃុំឃាំងនេះនៅមិនទាន់បញ្ចប់ការស៊ើបអង្កេតទេ។ លោកលឹម សុគន្ថា ចៅក្រមតុលាការខេត្តកណ្តាលបាននិយាយថា តុលាការនៅបន្តនីតិវិធីរបស់ខ្លួនដដែល។ នៅក្នុងខណៈដែលលោកជួ ជូងីមេធាវីការពារក្តីជនជាប់ចោទបានដាក់ពាក្យបណ្តឹងទៅឧត្តមក្រុមប្រឹក្សានៃអង្គចៅក្រមដើម្បីទាមទាររកយុត្តិធម៌ចំពោះកូនក្តីរបស់លោក។ មន្រ្តីគណបក្សប្រឆាំងធ្លាប់បានអះអាងថា ការចាប់ឃុំខ្លួនជំទប់ទី២នៃឃុំបន្ទាយដែកជារឿងពាក់ព័ន្ធនឹងផ្នែកនយោបាយក៏ប៉ុន្តែចៅក្រមនៃតុលាការខេត្តកណ្តាលបាននិយាយថា ជាការអនុវត្តច្បាប់។ កាលពីខែកញ្ញាលោកមឹក ជា សកម្មជនខាងគណបក្សប្រឆាំងត្រូវបានតុលាការខេត្តកណ្តាលបានចាប់ឃុំខ្លួនក្រោមបទចោទប្រកាន់ដូចគ្នានេះដែរក្នុងទំនាស់ដីធ្លីជាមួយនិងលោកប្រាក់ សាវុធ។ លោក មឹក ជា សកម្មជនគណបក្សសម រង្ស៊ី កាលពីចុងខែសីហា បានចូលរួមតវ៉ាជម្លោះដីធ្លីមួយនៅស្រុកគៀនស្វាយ ខេត្តកណ្តាល និងតវ៉ានៅសួនប្រជាធិបតេយ្យនៅទីក្រុងភ្នំពេញ។ ការតវ៉ានេះត្រូវបានធ្វើឡើងដើម្បីប្រឆាំងជំទាស់នឹងរឿងក្តីមួយ ដែលតុលាការខេត្តកណ្តាលបានសម្រេចកាត់ក្តីឲ្យលោកប្រាក់ សាវុធ សមាជិក្រុមប្រឹក្សាខេត្តក្រចេះឈ្នះក្តីលើទំហំដីជាងសែសិបប្រាំពីរ ហិកតា ដែលបានធ្វើឲ្យប៉ះពាល់ដល់ប្រជាពលរដ្ឋចំនួន១១៤គ្រួសារនៅស្រុក គៀនស្វាយ ខេត្តកណ្តាល៕